‘Bond hier . . . James Bond’: Ma dink sy’s 007 weens seldsame nageboortelike psigose | Huisgenoot
‘Bond hier . . . James Bond’: Ma dink sy’s 007 weens seldsame nageboortelike psigose
Richard Van Rensburg op Januarie 23, 2017 Deel
Sy was oortuig sy was ’n top geheime agent op ’n superbelangrike sending. In die maande ná haar dogtertjie se geboorte het sy oproepe beantwoord as “… Bond, James Bond” en die platteland vol gery op soek na ’n veilige hawe vanwaar sy haar planne kon beraam.
Enkele maande ná die geboorte van Zofia, nou 17 maande, het sy naamlik “postpartum psigose” ontwikkel, ’n erge vorm van nageboortelike depressie. Simptome kan onder meer ernstige verwarring, vervolgingswaan en hallusinasies insluit.
“Ek het in die Poolse platteland rondgery, op my eie sending, en die foon begin antwoord met, ‘dis Bond, James Bond…'” het Dorota aan die Scottish Sun en ander Britse koerante vertel.
“Ek het mense selfs gevra om vir my geld weg te steek sodat daar na Zofia omgesien kon word ingeval ek in my sending misluk.
“My familie het agtergekom ek tree vreemd op, maar eers gedog ek skeer die gek…”
Dorota het in Ierland grootgeword en ook einde 2013 haar verloofde, Sean O’Sullivan (28), ’n ingenieur, daar ontmoet. Ietwat meer as ’n jaar gelede het hulle na Engeland verhuis. Die eerste twee maande daar saam met hul eersteling het goed verloop en hulle was heel gelukkig, al het Dorota voorheen met tye angsaanvalle ervaar.
Sake het egter ernstig skeefgeloop toe sy ’n paar maande ná Zofia se koms Pole toe is om die kleinding aan familie te wys. Binne ’n week ná haar aankoms daar, het sy begin glo sy is 007. “Daar was ’n radiokompetisie om ’n Bond-aanhanger aan te wys wat ’n première sou kon bywoon, en ek het begin dink, ‘Wel, ek is James Bond…’
Sedert daardie oomblik het ek gereken dit was my taak om die wêreld te red,” het Dorota in onlangse koerantonderhoude vertel.
Sy het ook lukraak nommers begin skakel in die hoop om “kontakte” te vind om haar haar sending te help uitvoer, en selfs haar oorlede ouma se huis besoek, wat sy as skuiling wou inspan.
“Sean was nog heeltyd my my rots. En ons lag nou oor daardie illusies… soms noem hy my selfs skertsend ‘James’.”
Vorige storieKrieketheld boul sy meisie uit toe hy haar die jawoord vra	Volgende storieJou sterre vir Dinsdag, 24 Januarie 2017